b'\n_START_ARTICLE_\nJapanska umjetnost\n_START_PARAGRAPH_\nJapanska umjetnost je umjetni\xc4\x8dka produkcija Japanaca na podru\xc4\x8dju dana\xc5\xa1nje dr\xc5\xbeave Japana.\n_START_SECTION_\nAsuka i Nara period\n_START_PARAGRAPH_\nOva razdoblja su dobila ime po tome \xc5\xa1to je centar japanske vlasti najprije bio u dolini Asuka (552.-710.), a potom u gradu Nara. Povijest Japana zapravo i zapo\xc4\x8dinje tek u 6. st. nakon poticajnih uvoza iz Kine kao \xc5\xa1to su bili: budizam, ideja carske uprave, pismo koje je prilago\xc4\x91eno japanskom jeziku i umjetnosti. Japanska skulptura je pratila pojave iz Kine, osim nekoliko doma\xc4\x87ih elemenata kao \xc5\xa1to je monumentalnost, npr. 14 m visok bron\xc4\x8dani Buda iz Kamakure._NEWLINE_U razdoblju Nara (710.-784. g.) ja\xc4\x8da centralizirano carsko sredi\xc5\xa1te (grad Nara), a pod kineskim utjecajem razvija se umjetnost i knji\xc5\xbeevnost.\n_START_SECTION_\nHeian period\n_START_PARAGRAPH_\nPreseljenjem prijestolnice u Kyoto (794.-1192. g.) zapo\xc4\x8dinje najplodnije klasi\xc4\x8dno doba japanske dvorske kulture. Od tada Kyoto postaje centar u\xc4\x8denog, i dijelom dekadentnog dvorskog \xc5\xbeivota, koji razvija remekdjela knji\xc5\xbeevnosti. Ilustracije knjiga i pjesama postale su Japanska specijalnost u kojima se linija koristila ekonomi\xc4\x8dno ali \xc5\xbeivopisno.\n_START_SECTION_\nKamakura period\n_START_PARAGRAPH_\nU 11. st. dolazi i do ja\xc4\x8danja autohtonosti u umjetnosti. Npr. zakrivljeni krovovi Dvorane Feniksa blizu Kyota su tipi\xc4\x8dni za arhitekturu Dalekog Istoka, ali podizanje gra\xc4\x91evine na postament iznad zemlje je upravo japanski izum. Time se nagla\xc5\xa1ava utisak krajnje krhkosti, \xc5\xa1to je poja\xc4\x8dano pa\xc5\xbeljivim smje\xc5\xa1tajem dvorane, te njezinim mirnim srazom s vodom (Npr. Zlatni paviljon Kinkaku).\n_START_SECTION_\nMuromachi (Ashikaga) period\n_START_PARAGRAPH_\nOd 14. st. Car ima samo formalnu vlast, a razvija se tipi\xc4\x8dno feudalna dr\xc5\xbeava u kojoj su velika\xc5\xa1i (daimyo) vazali \xc5\xa1oguna, a samuraji vazali velika\xc5\xa1a._NEWLINE_Naglu promjenu koja je izazvala smjelu uporabu linija izazvali su Zen-budisti\xc4\x8dki sve\xc4\x87enici. Najzanimljiviji su njihovi portreti sve\xc4\x87enika koji su jedinstveni po svojoj snazi i realizmu.\n_START_SECTION_\nEdo-period\n_START_PARAGRAPH_\nU 16. st. apsolutnu vlast u zemlji imaju \xc5\xa1oguni; Portugalci otkrivaju Japan, te 1594. g. dolaze prvi katoli\xc4\x8dki misionari (Sv. Franjo Ksaverski). Kr\xc5\xa1\xc4\x87ani postaju sve brojniji, ali nakon krvavo uga\xc5\xa1enog ustanka kr\xc5\xa1\xc4\x87ana u Shimabari (1637.-1638.) zapo\xc4\x8dinje sustavno iskorjenjivanje kr\xc5\xa1\xc4\x87anstva, te potpuno zatvaranje Japana pred svim stranim kulturnim utjecajima._NEWLINE_Slikanje u vi\xc5\xa1e boja razvili su dekorativni umjetnici koji su ukra\xc5\xa1avali klizna vrata, paravane i pregrade. Oni su slikali velike plohe ograni\xc4\x8dene jasnim crte\xc5\xbeom, a pozadina je \xc4\x8desto bila ukra\xc5\xa1avana zlatnim listi\xc4\x87ima. Plo\xc5\xa1ne jake boje i jaki obrisi postali su karakteristikom jako rasprostranjene umjetnosti drvoreza u Ukiyo-e (Plutaju\xc4\x87i svijet) stilu. Tehnika drvoreza je bila jeftina i svima dostupna, te se zato smatrala manje vrijednom me\xc4\x91u kultiviranijim Japancima. Ali kad su ta djela do\xc5\xa1la do zapada, jako su utjecala na revolucionarne umjetnike kao \xc5\xa1to su Manet, Toulouse-Lautrec i Whistler. A za zapadne umjetnike upravo su majstori drvoreza iz 19. st. (Keisai Eisen, Utamaro, Hiroshige i Hokusai) najve\xc4\x87i Japanski umjetnici.\n_START_SECTION_\nMeiji period\n_START_PARAGRAPH_\nGodine 1868. \xc5\xa1ogun je prisiljen na odstupanje \xc4\x8dime je car Mutsuhito ukinuo ustanovu \xc5\xa1ogunata, ukinuo feudalizam, preuzeo vlast i zapo\xc4\x8deo razdoblje Meiji (prosvjetiteljsko doba). Manga crte\xc5\xbei su nastali u Meiji periodu, uglavnom pod utjecajem engleskih i francuskih politi\xc4\x8dkih karikatura.\n_START_SECTION_\nModerna Japanska umjetnost\n_START_PARAGRAPH_\nJapanska moderna umjetnost ima \xc5\xa1irok raspon izra\xc5\xbeavanja i formi koje su u skladu sa stremljenjima u moernoj svjetskoj umjetnosti; od arhitekture, skulpture, slikarstva, crte\xc5\xbea, pa sve do anime, video igrica, i originalnog grafi\xc4\x8dkog dizajna. Takashi Murakami je vjerojatno najpoznatiji japanski moderni umjetnik na zapadu.'